CELEX: 32021R2093
Language: et
Date: 2021-11-29 00:00:00
Title: Komisjoni rakendusmäärus (EL) 2021/2093, 29. november 2021, milles käsitletakse loa andmist dinaatrium-5′-guanülaadi kasutamiseks kõigi loomaliikide söödalisandina (EMPs kohaldatav tekst)

30.11.2021   
               
               
                  ET
               
               
                  Euroopa Liidu Teataja
               
               
                  L 427/169
               
            
         KOMISJONI RAKENDUSMÄÄRUS (EL) 2021/2093,
         29. november 2021,
         milles käsitletakse loa andmist dinaatrium-5′-guanülaadi kasutamiseks kõigi loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:
         
                     (1)
                  
                  
                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.
                  
               
                     (2)
                  
                  
                     Kooskõlas määruse (EÜ) nr 1831/2003 artikliga 7 esitati taotlus dinaatrium-5′-guanülaadi kasutamise lubamiseks. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
                  
               
                     (3)
                  
                  
                     Taotluses käsitletakse dinaatrium-5′-guanülaadi lubamist kõigi loomaliikide söödalisandina ning selle klassifitseerimist söödalisandite kategooriasse „organoleptilised lisandid“ ja funktsionaalrühma „lõhna- ja maitseained“.
                  
               
                     (4)
                  
                  
                     Taotleja taotles luba dinaatrium-5′-guanülaadi kasutamiseks ka joogivees. Määrus (EÜ) nr 1831/2003 ei võimalda siiski lubada maitse- ja/või lõhnaaine kasutamist joogivees. Seepärast ei tohiks lubada dinaatrium-5′-guanülaadi kasutamist joogivees.
                  
               
                     (5)
                  
                  
                     Euroopa Toiduohutusamet (edaspidi „toiduohutusamet“) otsustas oma 5. mai 2021. aasta arvamuses, (2) et kavandatud kasutustingimuste juures ei mõju dinaatrium-5′-guanülaat kahjulikult ei loomade ega inimeste tervisele ega keskkonnale;
                  
               
                     (6)
                  
                  
                     Toiduohutusamet jõudis ka järeldusele, et dinaatrium-5′-guanülaat mõjutab tõhusalt sööda maitse kujunemisele. Lisaks kinnitas toiduohutusamet määrusega (EÜ) nr 1831/2003 asutatud referentlabori aruande söödas sisalduva kõnealuse söödalisandi analüüsimise meetodite kohta.
                  
               
                     (7)
                  
                  
                     Dinaatrium-5′-guanülaadi hindamisest nähtus, et määruse (EÜ) nr 1831/2003 artiklis 5 sätestatud loa andmise tingimused on täidetud. Seepärast tuleks anda luba kõnealuse aine kasutamiseks vastavalt käesoleva määruse lisas esitatud tingimustele.
                  
               
                     (8)
                  
                  
                     Parema kontrolli võimaldamiseks tuleks sätestada teatavad piirangud ja tingimused. Eelkõige tuleks söödalisandite märgistusele märkida aine soovitatav sisaldus. Sellise sisalduse ületamise korral tuleks eelsegu märgistusel esitada teatav teave.
                  
               
                     (9)
                  
                  
                     Asjaolu, et dinaatrium-5′-guanülaadi kasutamiseks lõhna- ja maitseainena joogivees ei ole luba antud, ei välista selle kasutamist segasöödas, mida manustatakse veega.
                  
               
                     (10)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas kirjeldatud ainet, mis kuulub söödalisandite kategooriasse „organoleptilised lisandid“ ja funktsionaalrühma „lõhna- ja maitseained“, lubatakse kasutada söödalisandina loomasöödas kõnealuses lisas esitatud tingimustel.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 29. november 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 268, 18.10.2003, lk 29.
         
            (2)  EFSA Journal 2021;19(6): 6619.
      
      
         
            LISA
            
                        Söödalisandi identifitseerimisnumber
                     
                     
                        Loa hoidja
                     
                     
                        Söödalisand
                     
                     
                        Koostis, keemiline valem, kirjeldus, analüüsimeetod
                     
                     
                        Loomaliik või -kategooria
                     
                     
                        Vanuse ülempiir
                     
                     
                        Miinimumsisaldus
                     
                     
                        Maksimumsisaldus
                     
                     
                        Muud sätted
                     
                     
                        Loa kehtivusaja lõpp
                     
                  
                        Toimeaine sisaldus milligrammides 12 % niiskusesisaldusega täissööda kilogrammi kohta
                     
                  
                        
                           Kategooria: organoleptilised lisandid.
                        
                        
                           Funktsionaalrühm: lõhna- ja maitseained
                        
                     
                  
                        2b627i
                     
                     
                        –
                     
                     
                        Dinaatrium-5′-guanülaat
                     
                     
                        
                           Söödalisandi koostis
                        
                        Dinaatrium-5′-guanülaat (GMP)
                        Pulber
                        
                           Toimeaine kirjeldus
                        
                        Dinaatrium-5′-guanülaat (hüdraadina), mis on toodetud Corynebacterium stationis KCCM 10530 ja Escherichia coli K-12 KFCC 11067 abil.
                        Toodetud kääritamise teel
                        Puhtus: vähemalt 97 %
                        Keemiline valem:
                        C10H12N5Na2O8P
                        CASi number: 5550-12-9
                        EINECSi number: 226-914-1
                        
                           Analüüsimeetod
                            (1)
                        
                        Dinaatrium-5′-guanülaadi (GMP) määramiseks söödalisandis:
                        
                                    —
                                 
                                 
                                    FAO JECFA monograafia „Dinaatrium-5′-guanülaat“
                                 
                              Dinaatrium-5′-guanülaadi (GMP) sisalduse määramiseks söödalisandis, lõhna- ja/või maitseainega eelsegus ja vees:
                        
                                    —
                                 
                                 
                                    kõrgefektiivne vedelikkromatograafia koos UV-põhise määramisega (HPLC-UV)
                                 
                              
                     
                        Kõik loomaliigid
                     
                     
                        –
                     
                     
                        –
                     
                     
                        –
                     
                     
                        
                                    1.
                                 
                                 
                                    Söödalisand lisatakse söödale eelseguna.
                                 
                              
                                    2.
                                 
                                 
                                    Söödalisandi ja eelsegude kasutamisjuhistes tuleb märkida säilitustingimused ja püsivus kuumtöötlemisel.
                                 
                              
                                    3.
                                 
                                 
                                    Söödalisandi märgistusel esitatakse järgmine teave:
                                    „Toimeaine kasutamisel eraldi või koos muude ribonukleotiididega oleks selle soovitatav maksimumsisaldus sama palju kui 12 % niiskusesisaldusega täissööda kilogrammi kohta: 50 mg“.
                                 
                              
                                    4.
                                 
                                 
                                    Eelsegu märgistusel esitatakse asjaomase funktsionaalrühma nimetus, eelsegu nimetus ja identifitseerimisnumber ning lisatud toimeaine kogus, kui eelsegu märgistusel esitatud kasutuskogus ületab punktis 3 viidatud toimeaine kogust täissöödas.
                                 
                              
                     
                        20. detsember 2031
                     
                  
               (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.